Kaping: Metropolisielid skiet man dood by verkeerslig | Netwerk24
Deur Werner Beukes 22 Oktober 2020 21:37
Ndileka Cola, woordvoerder van die onafhanklike polisieondersoekdirektoraat (Opod), sê die metropolisieman het by 'n verkeerslig in Anderson-straat in Pinetown stilgehou toe drie mans 'n motor wou kaap.
"Die metropolisiebeampte het sy dienspistool uitgetrek en skote afgevuur. 'n Man is noodlottig gewond," sê Cola.
Dit is nie bekend of die man een van die vermeende kapers was nie.
"Die ondersoek is nog in 'n vroeë stadium. Een van ons ondersoekers is na die misdaadtoneel gestuur en die vuurwapen wat gebruik is, is vir ballistiese ontleding gestuur. Die uitslag van die voorlopige ondersoek sal die weg vorentoe bepaal," sê Cola.
Parboo Sewpersad, metropolisiewoordvoerder van eThekwini, het nie dadelik op navrae oor die voorval gereageer nie.